安之叔盜後爲素求詩以此寄之
作者：鄭剛中
朝代：宋

paragraphs: 青黄固非瞽者事，五色亦解盲人目。
皆知鬼瞰高人家，爭欲相夸造華屋。
吾門今已似參元，更喜吹簫有名叔。
樞蓬牖甕編此居，憎視紛華如桎梏。
凝塵滿席一爐香，不以色界爲可欲。
自非純白不受垢，脱洗安能異流俗。
我方草草排數椽，隨分鷦鷯一枝足。
簷前但許風月到，門外不妨松竹綠。
其他世幻何足云，自古賢人在巖谷。